Geld is nie probleem in SA, maar verkwisting | Netwerk24
Deur Johan Wepener, Durbanville 05 September 2019 00:00
Ek is onlangs meegedeel dat die provinsiale hospitaal op George as een van die beste staatshospitale in die land geag word. Ook dat daar 'n paar ander staatshospitale in die Wes-Kaap is wat eweneens uitstekend presteer.
Dié hospitale steek nie af by private hospitale nie, buiten dat private hospitale enkele spesialisdienste lewer wat die staatshospitale nie kan nie.
Ons word deur die regering wysgemaak dat goeie gesondheidsorg die massas ontsê word bloot omdat hulle nie aan mediese fondse kan behoort nie. Maar dié stelling is 'n leuen.
Iedere staatshospitaal kry pro rata 'n begroting en met daardie begroting moet goeie mediese dienste verskaf word. Waarom slaag 'n handjievol, maar die res is pateties? Daar is gruwelstories oor toestande in staatshospitale. Vuil, verwaarloos, ensomeer
Dit is swak en onbekwame bestuur, diefstal en korrupsie wat maak dat die massas swak gesondheidsorg kry. Indien staatshospitale ordentlik bestuur word, kan pasiënte vir daardie sorg wat net privaat aangebied word, soontoe gaan en die staat kan die koste beding en aan die private hospitale betaal. Die addisionele geld kan oor en oor verhaal word uit besparings by ander staatsinstellings.
Daar is geen rede vir 'n NGV nie. Geld is nie die probleem nie, maar die wanbestuur daarvan. En hoe meer verkwis word, hoe meer word benodig.